Združeni zadevi C‑260/14 in C‑261/14

Județul Neamț

in

Județul Bacău

proti

Ministerul Dezvoltării Regionale și Administrației Publice,

(Predloga za sprejetje predhodne odločbe, ki ju je vložilo Curtea de Apel Bacău)

„Predhodno odločanje — Varstvo finančnih interesov Unije — Uredba (ES, Euratom) št. 2988/95 — Evropski sklad za regionalni razvoj (ESRR) — Uredba (ES) št. 1083/2006 — Oddaja naročila s strani prejemnika sredstev iz skladov, ki deluje kot naročnik, za izvedbo subvencionirane dejavnosti — Pojem ‚nepravilnost’ — Merilo v zvezi s ‚kršitvijo prava Unije‘ — Postopki oddaje javnega naročila, ki so v nasprotju z nacionalno zakonodajo — Narava finančnih popravkov, ki jih sprejmejo države članice — Upravni ukrepi ali kazni“

Povzetek – Sodba Sodišča (peti senat) z dne 26. maja 2016

(Uredbi Sveta št. 2988/95, člen 1(2), in št. 1083/2006, člen 2, točka 7; Direktiva Evropskega parlamenta in Sveta 2004/18, kakor je bila spremenjena z Uredbo št. 1422/2007, člen 7(a))

Glej besedilo odločbe. (Glej točko 35.)

Člen 1(2) Uredbe št. 2988/95 o zaščiti finančnih interesov Evropskih skupnosti in člen 2, točka 7, Uredbe št. 1083/2006 o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu je treba razlagati tako, da neupoštevanje nacionalnih predpisov s strani prejemnika sredstev iz strukturnih skladov v okviru postopka oddaje javnega naročila, katerega vrednost je nižja od praga, določenega v členu 7(a) Direktive 2004/18/ES o usklajevanju postopkov za oddajo javnih naročil gradenj, blaga in storitev, kakor je bila spremenjena z Uredbo Komisije (ES) št. 1422/2007, lahko pomeni nepravilnost v smislu tega člena 1(2) ali navedenega člena 2, točka 7, če to neupoštevanje je oziroma bi lahko škodovalo splošnemu proračunu Unije z naložitvijo neupravičenih izdatkov. Ker zadevne operacije dejansko financira Unija, za njih velja pravo Unije. Prav tako je treba pojem „nepravilnost“ v smislu člena 1(2) Uredbe št. 2988/95 in iz člena 2, točka 7, Uredbe št. 1083/2006 razlagati tako, da se nanaša ne samo na vsakršno kršitev prava Unije, temveč tudi na kršitev določb nacionalnega prava, ki prispevajo k zagotavljanju pravilne uporabe prava Unije s področja upravljanja projektov, ki se financirajo iz sredstev Unije. Enako velja za kršitve določb nacionalnega prava, ki se uporabljajo za operacije, financirane iz strukturnih skladov. (Glej točke 37, 43, 46 in točko 1 izreka.)

Člen 98(2), prvi pododstavek, drugi stavek, Uredbe št. 1083/2006 o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu je treba razlagati tako, da so finančni popravki držav članic, če so bili sprejeti za izdatke, sofinancirane iz strukturnih skladov, zaradi nespoštovanja določb na področju javnih naročil upravni ukrepi v smislu člena 4 Uredbe št. 2988/95 o zaščiti finančnih interesov Evropskih skupnosti. Iz besedila člena 98(2) Uredbe št. 1083/2006 v povezavi s členom 4(1), prva alinea, Uredbe št. 2988/95 izhaja, da je namen finančnih popravkov, ki jih morajo države članice sprejeti, če odkrijejo nepravilnosti v zvezi s projekti ali operativnimi programi, odvzem neupravičeno pridobljene koristi s strani zadevnih gospodarskih subjektov, zlasti obveznost vračila neupravičeno prejetega zneska. V zvezi s tem, obveznost vračila koristi, ki je bila neupravičeno prejeta zaradi nepravilnega ravnanja, ne pomeni kazni, temveč je zgolj posledica ugotovitve, da zahtevani pogoji za pridobitev koristi iz ureditve Unije niso bili spoštovani, zaradi česar je pridobljena korist neupravičena. Tega sklepa ne more omajati dejstvo, da v konkretnem primeru celotni znesek, ki se nadomesti, ne more popolnoma ustrezati izgubi, ki so jo dejansko utrpeli strukturni skladi. (Glej točke od 49 do 51 in točko 2 izreka.)